
REFERAT
privind asigurarea sustenabilităţii proiectului major cofinanţat din Fondul de Coeziune potrivit Deciziei CE nr. 4768/08.07.2010 prin alocarea sumelor necesare pentru asigurarea subvenţiilor acordate de Consiliul Local al Municipiului Timişoara în completarea subvenţiilor de la Guvernul României, respectiv M.A.I. şi M.M.F.P.S., pentru acoperirea preţului la serviciul public de alimentare cu energie termică în sistem centralizat

În concordanţă cu politica Uniunii Europene, Ministerul Mediului a pus la dispoziţia Primăriei Municipiului Timişoara o asistenţă tehnică prin programul PHARE CES 2005 pentru pregătirea unui proiect de investiţii în vederea finanţării din POS Mediu – Axa Prioritară 3.

Prin Decizia nr. 4768 din data de 08.07.2010, Comisia Europeană a aprobat contribuţia financiară din partea Fondului de Coeziune pentru proiectul major „Retehnologizarea sistemului centralizat de termoficare din municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldura urbană” care face parte din programul operaţional „Mediu” pentru asistenţă comunitară prin Fondul European de Dezvoltare Regională şi Fondul de Coeziune în conformitate cu obiectivul de Convergenţă în România.


Pentru asigurarea sustenabilităţii proiectului, având în vedere că veniturile asigurate de utilizatorii sistemului centralizat de termoficare sunt mai mici de cât costurile operaţionale, este necesară alocarea de la bugetul local a următoarelor sume:
a). sume pentru acoperirea integrală a diferenţei dintre preţul de producere, transport, distribuţie şi furnizare a energiei livrată populaţiei şi preţurile locale de referinţă, conf. art. 4, alin. 4 din O.G. nr. 36/2006.

b). sume pentru acoperirea pierderilor induse de prestarea serviciilor publice de producere, transport, distribuţie şi furnizare a energiei termice pentru populaţie în sistem centralizat şi neacceptate în preţ/tarif  conf. art. 5^2 din O.G. 36/2006.

Pentru asigurarea cerinţelor prevăzute în Analiza Cost-Beneficiu, Autoritatea pentru Managementul POS-Mediu a solicitat asumarea de către autoritatea publică a subvenţiilor tranziţionale specificate în analiză şi care sunt de natura celor precizate la punctele a).şi b). Mărimea costurilor de exploatare neacoperite din venituri este determinată de evoluţia preţului pentru gazul natural.

În aceste condiţii se impune iniţierea unui proiect de hotărâre pentru aprobarea asigurării sustenabilităţii proiectului major cofinanţat din fondul de coeziune potrivit Deciziei CE nr. 4768/08.07.2010 prin asumarea alocării sumelor necesare pentru acoperirea integrală a pierderilor induse de prestarea serviciului public de alimentare cu energie termică în sistem 
centralizat şi neacceptate în preţurile şi tarifele aprobate de către autorităţile competente potrivit procedurilor în vigoare, cuantumul compensărilor acordate fiind în limita costurilor aferente serviciului de interes economic general, conform prevederilor cadrului legal aplicabil.

